Saskaņā ar starptautiskajām publiskajām tiesībām juridisks spēks ir tikai oriģinālajiem ANO/EEK dokumentiem. Šo noteikumu statuss un spēkā stāšanās datums jāpārbauda ANO/EEK statusa dokumenta TRANS/WP.29/343 pēdējā redakcijā, kas pieejama šādā tīmekļa vietnē: http://www.unece.org/trans/main/wp29/wp29wgs/wp29gen/wp29fdocstts.html.

Apvienoto Nāciju Organizācijas Eiropas Ekonomikas komisijas (ANO/EEK) Noteikumi Nr. 102 – Vienoti noteikumi, ar kuriem apstiprina

Spēkā stāšanās datums 1996. gada 13. decembris

SATURA RĀDĪTĀJS

NOTEIKUMI

I IEDAĻA

II IEDAĻA

PIELIKUMI

1. DARBĪBAS JOMA

1.1. Šie noteikumi attiecas N2, N3, O3 un O4 kategorijas transportlīdzekļiem.

2. DEFINĪCIJAS

2.1. Šajos noteikumos izmanto šādas definīcijas:

2.1.1. “Cietās sakabes ierīce (CSI)” ir tāda ierīce, kura automātiski nodrošina pietiekamu atstatumu starp velkošā transportlīdzekļa un piekabes korpusiem, ja leņķiskas kustības laikā starp tiem nepieciešams papildu attālums. Šie noteikumi neattiecas uz sakabes ierīcēm, kuras neregulē ierīces garumu un/vai leņķus;

2.1.2. “Ierīces apstiprinājums” ir cietās sakabes ierīces tipa, kurš atbilst šo noteikumu I iedaļā noteiktajām prasībām, apstiprinājums;

2.1.3. “Transportlīdzekļa apstiprinājums” ir transportlīdzekļa, kuram var uzstādīt apstiprinātu cietās sakabes ierīci, apstiprinājums;

2.1.4. “Transportlīdzekļa tips” ir transportlīdzekļi, kuri neatšķiras pēc tādiem būtiskiem parametriem kā:

2.1.4.1. Cietās sakabes ierīces marka un tips;

2.1.4.2. Transportlīdzekļa garums un platums;

2.1.4.3. Transportlīdzekļa masa;

2.1.4.4. Cietās sakabes ierīces stiprinājuma punkti;

2.1.4.5. Transportlīdzekļa apraksts (piemēram, kravas automobilis, traktors, piekabe, puspiekabe, piekabe ar centrāli novietotu asi);

2.1.4.6. Stūres iekārta (piemēram, stūres palīgiekārta, piekabes stūres iekārta).

2.1.5. “Cietās sakabes ierīce tips” ir ierīces, kuras neatšķiras pēc tādiem būtiskiem parametriem kā:

2.1.5.1. Ierīces marka un tips;

2.1.5.2. Darbības princips;

2.1.5.3. Savienojums ar transportlīdzekli;

2.1.5.4. Kopējie izmēri pie minimālā un maksimālā garuma;

2.1.5.5. Darbības leņķu robežas;

2.1.5.6. Gabarītu raksturojums saistībā ar kustības leņķiem;

2.1.6. “Automātiskā sakabes saslēgšanās” Sakabes saslēgšanās ir automātiska, ja, braucot ar velkošo transportlīdzekli atpakaļgaitā pret piekabi, tiek nodrošināta pilnīga un pareiza sakabe, automātiska saslēgšanās un atbilstošu saslēgšanās daļu darbība bez ārējas iejaukšanās.

I IEDAĻA

CIETĀS SAKABES IERĪCES (CSI) APSTIPRINĀJUMS

3. APSTIPRINĀJUMA PIETEIKUMS

3.1. Cietās sakabes ierīces (CSI) apstiprinājuma pieteikums ir jāiesniedz CSI ražotājam vai attiecīgi pilnvarotam pārstāvim.

3.2. Tam ir jāpievieno:

3.2.1. CSI detalizēts apraksts un pilnīgi rasējumi mērogā, un uzstādīšanas metode trīs eksemplāros. Iesniegtiem dokumentiem atbilstoši kompetentās iestādes prasībām jāpierāda, ka CSI darbosies pareizi un droši.

3.2.2. Apstiprināmās CSI paraugs;

3.2.3. Transportlīdzekļu un uzstādītas apstiprināmās CSI savienojumus, kas atainotu vissliktākos apstākļus, jāatlasa kopīgi ar tehnisko dienestu, kas atbildīgs par apstiprinājuma testu veikšanu, ņemot vērā tādus aspektus kā atsperojums, maksimālā pieļaujamā masa un izmēri, riteņu bāze, cietās sakabes ierīces ašu skaits un to izvietojums galējā pozīcijā. Ir jāsniedz vairāk nekā viens transportlīdzekļu savienojums, ja to pieprasa tehniskais dienests.

3.3. Kompetentā iestāde pirms tipa apstiprinājuma piešķiršanas pārliecinās, vai ir nodrošināta ražojumu atbilstības efektīva kontrole.

4. APSTIPRINĀJUMS

4.1. Visām detaļām, kuras nepieciešamas uzstādīšanai un cietās sakabes ierīces drošai ekspluatācijai, (piemēram, velkošā transportlīdzekļa vai piekabes šasijai pievienotas detaļas, kas pakļautas vilkšanas un/vai stūrēšanas spēkam, un vadības sistēmas) jāsaņem tipa apstiprinājums.

4.2. Ja saskaņā ar šiem noteikumiem apstiprināšanai iesniegtā CSI atbilst tālāk 5. punktā izklāstītajiem noteikumiem, šim CSI tipam piešķir apstiprinājumu.

4.3. Katram apstiprinātajam tipam piešķir apstiprinājuma numuru. Tā pirmie divi cipari (00 šiem noteikumiem pašreizējā veidā) norāda grozījumu skaitu, ietverot jaunākos būtiskos tehniskos grozījumus, kas šajos noteikumos izdarīti apstiprinājuma izsniegšanas laikā. Viena un tā pati līgumslēdzēja puse nedrīkst piešķirt to pašu numuru citam CSI tipam.

4.4. Paziņojumu par CSI tipa apstiprinājumu, apstiprinājuma attiecināšanu uz citu tipu vai apstiprinājuma noraidīšanu saskaņā ar šiem noteikumiem nosūta līgumslēdzējām pusēm, kas piemēro šos noteikumus, izmantojot līdzekļus, kas atbilst šo noteikumu I. pielikumā minētajam modelim.

4.5. Katrai CSI, kas atbilst saskaņā ar šiem noteikumiem apstiprinātam CSI tipam, skaidri redzamā un viegli pieejamā vietā, kas norādīta apstiprinājuma veidlapā, stingri piestiprina starptautiski atzītu marķējumu, kuru veido:

4.5.1. Aplis, kurā ir burts “E”, kam seko tās valsts pazīšanas numurs, kura piešķīrusi tipa apstiprinājumu (1);

4.5.2. Šo noteikumu numurs, kam seko burts “R”, domuzīme un apstiprinājuma numurs, pa labi no 4.5.1. punktā aprakstītā apļa.

4.6. Apstiprinājuma marķējums ir skaidri salasāms un neizdzēšams.

4.7. Šo noteikumu III. pielikumā ir sniegti apstiprinājuma marķējuma izvietojuma piemēri.

5. SPECIFIKĀCIJAS

5.1. Vispārīgi norādījumi

5.1.1. CSI jābūt veidotai, konstruētai un būvētai tā, lai transportlīdzeklis, kuram uzstādīta CSI, atbilstu šo noteikumu prasībām lietošanai uz ceļiem normālos apstākļos. Pašām CSI ir jāatbilst Noteikumu Nr. 55 tehniskajām prasībām. Jāņem vērā papildus spēks, ko var radīt pievienotās CSI ekspluatācija.

5.1.2. CSI ekspluatācija ir automātiska. Pat cietajā sakabē esošo transportlīdzekļu savienojuma atpakaļgaitai ir jābūt iespējamai bez jebkādām manuālām darbībām ar CSI.

5.1.3. It īpaši CSI jābūt veidotai, konstruētai un būvētai tā, lai tā būtu izturīga pret visa veida spriegumiem, koroziju un novecošanos, kam tā var tikt pakļauta (piemēram, vibrācija, mitrums, ekstremāla temperatūra).

5.1.4. CSI ir jānodrošina transportlīdzekļa kustība taisnā līnijā pa līdzenu ceļu, nepielietojot nekāda veida nesamērīgas pūles stūres vadībai gan virzienā uz priekšu, gan atpakaļgaitā.

5.1.5. Sistēmu atteices

5.1.5.1. Jebkurai CSI enerģijas sistēmas atteicei un/vai kontroles sistēmas atteicei laikā, kad transportlīdzeklis atrodas kustībā, ir jāizraisa sakabes izstiepšanās un palikšana šajā stāvoklī. Velkošā transportlīdzekļa un piekabes atdalīšanās ir jānovērš ar mehāniskiem līdzekļiem visos lietošanas apstākļos.

5.1.5.2. Jebkura enerģijas sistēmas un/vai kontroles sistēmas atteice ir jānorāda vadītājam ar akustisku un optisku signālu.

5.1.6. Ja transportlīdzekļi neatrodas kustībā, nekādos apstākļos, tai skaitā ja tie novietoti ilgstošai stāvēšanai pret kalnu, nedrīkst rasties neviena nekontrolēta CSI kustība.

5.1.7. Neautomātiska CSI kustība var būt iespējama tikai tad, ja velkošais transportlīdzeklis neatrodas kustībā. Instrukcijai par velkošā transportlīdzekļa stāvbremžu lietošanu ir jābūt pastāvīgi piestiprinātai vadības blokam.

5.1.7.1. Šāda ekspluatācija ir jākontrolē ar divkāršās vadības bloka palīdzību.

5.1.7.2. Šis vadības bloks ir jāuzstāda ārpus vadītāja kabīnes un tam ir jāatrodas tādā stāvoklī, lai vadītāju neapdraudētu piekabes kustība un viņš jau pirmajā brīdī varētu redzēt bīstamo zonu starp transportlīdzekļiem.

5.1.7.3. Vadības bloku darba pozīcijā nav iespējams aizslēgt vai nejaušām to darbināt.

5.1.7.4. Piekabes kustība ir jāuzsāk bez satricinājuma ar ātrumu ne mazāku kā 50 mm/sek.

5.1.7.5. Vadības ierīces atlaišana nekavējoties pārtrauc kustību.

5.1.8. Velkošā transportlīdzekļa kustība uz priekšu nedrīkst izraisīt piekabes kustību atpakaļgaitā saistībā ar ceļa virsmu.

Piekabes atpakaļgaitas kustība ne vairāk kā par 30 mm ir pieļaujama vienīgi, lai pārslēgtos vai reaģētu.

5.1.9. CSI ir jāatjauno tās īsākais normālais taisnvirziena darbības stāvoklis pēc relatīvas leņķiskas kustības starp velkošo transportlīdzekli un piekabi saskaņā ar IV. pielikumu.

5.1.10. CSI ekspluatāciju nevar traucēt savienotu transportlīdzekļu dinamiskā stabilitāte. Atbilstību šai prasībai pārbauda pēc IV. pielikumā aprakstītā testa.

5.1.11. CSI jābūt veidotai tā, lai transportlīdzekļus varētu savienot vai atvienot. Savienošanai jābūt automātiskai, tai skaitā mehāniskai kontrolei un detaļām, kas pakļautas vilkšanas un/vai stūrēšanas spēkam. Pozitīvas bloķēšanas sistēmas pareiza darbība ir jāuzrāda vai tai ir jābūt viegli redzamai no transportlīdzekļa, kurš atrodas blakus sakabes ierīcei. Pretējā gadījumā vadītāja kabīnē ir jābūt ierīkotam tālvadības indikatoram. Kontroles un enerģijas apgādes līniju manuāla savienošana ir pieļaujama tikai tad, ja savienojumi ir viegli pieejami no stāvus stāvokļa un var droši braukt ar savienotiem transportlīdzekļiem arī tad, ja šīs līnijas nav savienotas.

5.1.12. CSI darbības laikā pašai ir jānodrošina vismaz šādas leņķiskas kustības:

5.1.13. Hidrauliskas vai pneimatiskas CSI gadījumā optiskam signālam ir jānorāda, ka CSI drīz sasniegs tās maksimālo garumu. Šis signāls var būt tas pats optiskais signāls, kas minēts 5.1.5.2. punktā.

5.1.14. CSI jābūt veidotai tā, lai tad, kad sakabe ir tādā leņķī starp velkošo transportlīdzekli un piekabi, kas atšķiras no tā, ja tie ir atvienoti, piekabes nejauša kustība vai nepareiza CSI darbība nerodas.

5.1.15. Plāksnei, kurā norādīta velkošā transportlīdzekļa un piekabes maksimālā masa, visas eļļošanas vietas un eļļošanas biežums, ir jābūt skaidri piestiprinātai tā, lai tā ir skaidri redzama pat tad, ja piekabe ir savienota.

5.2. Testi

Testi, kuri apstiprināšanai jāveic ar CSI, ir aprakstīti šo noteikumu IV. pielikumā.

6. CSI TIPA GROZĪJUMI UN APSTIPRINĀJUMA ATTIECINĀJUMS UZ CITU TIPU

6.1. Par ikvienu CSI tipa grozījumu ir jāpaziņo administratīvajam departamentam, kas apstiprināja CSI tipu. Tad departaments var vai nu:

6.1.1. uzskatīt, ka izdarītajiem pārveidojumiem, visticamāk, nebūs ievērojama kaitīga ietekme un ka ierīce joprojām atbilst prasībām, vai

6.1.2. pieprasīt vēl vienu testa ziņojumu no tehniskā dienesta, kas ir atbildīgs par testu veikšanu.

6.2. Par apstiprinājumu vai apstiprinājuma noraidījumu, precizējot izdarītos grozījumus, saskaņā ar 4.3. punkta kārtību paziņo līgumslēdzējām pusēm, kuras šos noteikumus piemēro.

6.3. Kompetenta iestāde, kas izsniedz apstiprinājuma attiecinājumu uz citu tipu, piešķir sērijas numuru šādam attiecinājumam un par to paziņo citām 1958. gada nolīguma līgumslēdzējām pusēm, kuras piemēro šos noteikumus, izmantojot paziņojuma veidlapu, kas atbilst šo noteikumu I. pielikumā pievienotajam paraugam.

7. RAŽOJUMU ATBILSTĪBA

7.1. Katru CSI, kas apstiprināta saskaņā ar šiem noteikumiem, izgatavo tā, lai tā atbilstu apstiprinātajam tipam, ievērojot iepriekš 5. punktā izklāstītās prasības.

7.2. Lai pārbaudītu, vai 7.1. punkta prasības ir izpildītas, izdara piemērotas produkcijas pārbaudes.

7.3. Konkrēti, apstiprinājuma turētājs rīkojas šādi:

7.3.1. nodrošina, ka ir procedūras, lai efektīvi uzraudzītu ražojumu kvalitāti;

7.3.2. ir pieejams kontroles aprīkojums, kas vajadzīgs katra apstiprinātā tipa atbilstības pārbaudei;

7.3.3. nodrošina, ka testu rezultātus reģistrē un ka saistītie dokumenti ir pieejami noteiktā laikposmā, ko nosaka saskaņā ar administratīvo iestādi;

7.3.4. analizē visu testu rezultāti, lai pārbaudītu un ar rūpnieciskajai ražošanai atbilstīgām pielaidēm nodrošinātu stabilitāti attiecībā uz ražojumu parametriem;

7.3.5. nodrošina, lai katram ražojuma veidam tiktu izdarīts pietiekams skaits testu saskaņā ar kompetentās iestādes apstiprinātajām procedūrām;

7.3.6. nodrošina, lai jebkurai paraugu vai detaļu ņemšanai, kas liecina par neatbilstību attiecīgajam testa veidam, sekotu cita parauga ņemšana un cits tests. Veic visus pasākumus, kas vajadzīgi, lai atjaunotu attiecīgā ražojuma atbilstību.

7.4. Kompetentā iestāde, kas piešķīrusi tipa apstiprinājumu, jebkurā laikā var pārbaudīt katrai ražošanas vienībai piemērojamo kontroles metožu atbilstību.

7.4.1. Katrā pārbaudē inspektoram uzrāda testu žurnālus un produkcijas apskates protokolus.

7.4.2. Inspektors var izlases veidā ņemt paraugus, ko testēs ražotāja laboratorijā. Paraugu minimālo skaitu var noteikt, ņemot vērā paša ražotāja veikto pārbaužu rezultātus.

7.4.3. Ja kvalitātes līmenis izrādās nepietiekams vai ja šķiet, ka vajag pārbaudīt saskaņā ar 7.4.2. punktu veikto testu ticamību, inspektors atlasa paraugus, kas jānosūta tehniskajam dienestam, kurš ir veicis tipa apstiprinājuma testus.

7.4.4. Šī kompetentā iestāde var veikt jebkuru no šajos noteikumos paredzētajiem testiem.

7.4.5. Parastais kompetentās iestādes apskašu biežums ir vienreiz divos gados. Ja šo apskašu laikā konstatē negatīvus rezultātus, tad kompetentajai iestādei jānodrošina, lai cik iespējams ātri veiktu visus vajadzīgos pasākumus ražojuma atbilstības atjaunošanai.

8. SANKCIJAS PAR RAŽOJUMU NEATBILSTĪBU

8.1. Apstiprinājumu, kas saskaņā ar šiem noteikumiem piešķirts attiecībā uz CSI tipu, var atcelt, ja netiek izpildītas iepriekš 5. punktā noteiktās prasības.

8.2. Ja kāda no 1958. gada nolīguma līgumslēdzējām pusēm, kas piemēro šos noteikumus, atsauc savu agrāk piešķirto apstiprinājumu, tai tūlīt par to jāpaziņo pārējām pusēm, kuras piemēro šos noteikumus, izmantojot tam paziņojuma veidlapu, kas atbilst šo noteikumu 1. pielikumā dotajam paraugam.

9. RAŽOŠANAS GALĪGA PĀRTRAUKŠANA

9.1. Ja apstiprinājuma turētājs pilnībā pārtrauc saskaņā ar šiem noteikumiem apstiprinātā transportlīdzekļa tipa ražošanu, viņš par to informē iestādi, kas apstiprinājumu piešķīrusi, savukārt šī iestāde, izmantojot paziņojuma veidlapu, kura atbilst paraugam šo noteikumu 1. pielikumā, par to informē citas 1958. gada nolīguma līgumslēdzējas puses, kas piemēro šos noteikumus.

10. PAR APSTIPRINĀJUMA TESTU VEIKŠANU ATBILDĪGO TEHNISKO DIENESTU UN ADMINISTRATĪVO DEPARTAMENTU NOSAUKUMI UN ADRESES

10.1. Nolīguma līgumslēdzējas puses, kuras piemēro šos noteikumus, paziņo Apvienoto Nāciju Organizācijas sekretariātam par apstiprinājuma testu veikšanu atbildīgo tehnisko dienestu un to administratīvo departamentu nosaukumus un adreses, kuri izsniedz apstiprinājumu un kam jāsūta veidlapas, kas apliecina citās valstīs izdota apstiprinājuma izsniegšanu vai attiecināšanu uz citu tipu, vai noraidījumu vai izgatavošanas galīgu pārtraukšanu.

II IEDAĻA

TRANSPORTLĪDZEKĻU, KURIEM VAR UZSTĀDĪT APSTIPRINĀTA TIPA CSI, APSTIPRINĀJUMS

11. APSTIPRINĀJUMA PIETEIKUMS

11.1. Transportlīdzekļa tipa, kuram var uzstādīt apstiprināta tipa CSI, apstiprinājuma pieteikums ir jāiesniedz transportlīdzekļa ražotājam vai attiecīgi pilnvarotam pārstāvim.

11.2. Tam ir jāpievieno turpmāk norādītie dokumenti trīs eksemplāros un saskaņā ar šādiem nosacījumiem:

11.3. Transportlīdzekļa tipa un ar CSI savienoto transportlīdzekļu detaļu detalizēts apraksts, tai skaitā stiprinājuma punktu rasējumi mērogā un II. pielikumā norādītā informācija un dokumenti.

11.4. Pēc kompetentās iestādes pieprasījuma jāiesniedz apstiprinājuma veidlapa (piemēram, šo noteikumu I. pielikumā norādītā veidlapa) par katru CSI tipu.

11.5. Transportlīdzeklis, kurš atbilst apstiprināmā transportlīdzekļa tipam, un kuram uzstādīta CSI, jānodod tehniskajam dienestam, kas izdara apstiprinājuma testus.

11.5.1. Transportlīdzekli, kurā nav visu tipam raksturīgo daļu, var pieņemt, ja pieteikuma iesniedzējs var pierādīt kompetentajai iestādei, ka neesošo daļu trūkums neiespaido pārbaužu rezultātus, ciktāl tas attiecas uz šo noteikumu prasībām.

11.6. Kompetentajai iestādei pirms tipa apstiprinājuma piešķiršanas jāpārliecinās, vai ir veikti apmierinoši pasākumi efektīvas ražojumu atbilstības kontroles nodrošināšanai.

11.7. Jānodrošina īpašas darbības instrukcijas par savienošanas darbībām, kas atšķiras no parastajām, it īpaši, instrukcijas par savienošanu un atvienošanu ar atšķirīgiem darbības režīmiem (piemēram, leņķu stāvoklis). Katram transportlīdzeklim jāpievieno šāda īpaša darbības instrukcija.

12. APSTIPRINĀJUMS

12.1. Ja saskaņā ar šiem noteikumiem apstiprināšanai iesniegtajam transportlīdzeklim ir uzstādīta apstiprināta CSI un tas atbilst turpmāk minētā 13. punkta prasībām, šim transportlīdzekļa tipam piešķir apstiprinājumu.

12.2. Katram apstiprinātajam tipam piešķir apstiprinājuma numuru. Tā pirmie divi cipari (00 šiem noteikumiem pašreizējā veidā) norāda grozījumu skaitu, ietverot jaunākos būtiskos tehniskos grozījumus, kas šajos noteikumos izdarīti apstiprinājuma izsniegšanas laikā. Viena un tā pati līgumslēdzēja puse nedrīkst piešķirt to pašu numuru citam transportlīdzekļa tipam.

12.3. Paziņojumu par transportlīdzekļa tipa apstiprinājumu, apstiprinājuma attiecināšanu uz citu tipu vai apstiprinājuma noraidīšanu saskaņā ar šiem noteikumiem nosūta nolīguma līgumslēdzējām pusēm, kas piemēro šos noteikumus, izmantojot līdzekļus, kas atbilst šo noteikumu 2. pielikumā minētajam modelim.

12.4. Katram transportlīdzeklim, kas atbilst saskaņā ar šiem noteikumiem apstiprinātam transportlīdzekļa tipam, skaidri redzamā un viegli pieejamā vietā, kas norādīta apstiprinājuma veidlapā, piestiprina starptautiski atzītu marķējumu, kuru veido:

12.4.1. Aplis, kurā ir burts “E”, kam seko tās valsts pazīšanas numurs, kura piešķīrusi tipa apstiprinājumu (3);

12.4.2. Šo noteikumu numurs, kam seko burts “R”, domuzīme un apstiprinājuma numurs, pa labi no 12.4.1. punktā aprakstītā apļa.

12.5. Ja transportlīdzeklis atbilst transportlīdzekļa tipam, kas apstiprināts saskaņā ar vienu vai vairākiem citiem šim nolīgumam pievienotiem noteikumiem, valstī, kurā apstiprinājums piešķirts saskaņā ar šiem noteikumiem, nav atkārtoti jānorāda 12.4.1. punktā aprakstītais simbols; šādā gadījumā noteikumu un apstiprinājuma numurus un visu to noteikumu papildu simbolus, saskaņā ar kuriem piešķirts apstiprinājums valstī, kas piešķīrusi apstiprinājumu saskaņā ar šim noteikumiem, novieto vertikālās kolonās pa labi no 12.4.1. punktā paredzētā simbola.

12.6. Apstiprinājuma marķējums ir skaidri salasāms un neizdzēšams.

12.7. Apstiprinājuma marķējumu novieto cieši pie vai uz transportlīdzekļa datu plāksnes, kuru piestiprina ražotājs.

12.8. Šo noteikumu III. pielikumā ir sniegti apstiprinājuma marķējuma izvietojuma piemēri.

13. PRASĪBAS APSTIPRINĀTAS CSI UZSTĀDĪŠANAI

13.1. I iedaļas 5.1. punktā, izņemot 5.1.12. punktā, noteiktās prasības ir jāievēro, ja CSI ir uzstādīta transportlīdzeklim, neskatoties uz sekām, kas var rasties transportlīdzekļa ekspluatācijas rezultātā.

13.2. Izmantojamā CSI nedrīkst traucēt transportlīdzekļu, kam tā ir uzstādīta, kustību. Šo nosacījumu uzskata par izpildītu, ja tas atbilsts IV. pielikumā aprakstītā testa prasībām.

13.3. Brīdinājuma signāls, kas minēti I iedaļas 5.1.5.2. un 5.1.13. punktā.

13.3.1. Akustiskai iekārtai jāatrodas vadītāja kabīnē un vadītājam tā ir skaidri jādzird jebkuros transportlīdzekļa parastas darbības apstākļos.

13.3.2. Optiskajam signālam jābūt sarkanā krāsā, tam jāatrodas uz mērinstrumentu paneļa tiešā vadītāja redzamības laukā un tam ir jābūt viegli redzamam pat dienas laikā.

13.4. Savienošanu un atvienošanu ir iespējams veikt savienošanas leņķī līdz 50° horizontāli gan pa labi, gan pa kreisi, līdz 10° vertikāli gan uz augšu, gan uz leju ar pilnām piekabēm, līdz 6° vertikāli gan uz augšu, gan uz leju ar piekabēm ar centrāli novietotu asi, un līdz 7°, ja griež ap asi abos virzienos, t.i., jābūt iespējamam pievienot piekabi iepriekš minētajos leņķiskajos stāvokļos starp velkošo transportlīdzekli un piekabes jūgstieni, neiesaistot papildus darbiniekus.

Automātiskās savienošanas laikā ir atļauts pagaidu stāvoklis, kas jāieņem pirms veikta galīgā savienošana. Pagaidu stāvoklī ir iespējams izdarīt drošus manevrus ar savienotiem transportlīdzekļiem. Ja beigu darbība tiek veikta manuāli, tad attālumam starp transportlīdzekļiem ir jābūt vismaz 500 mm.

13.5. No cilvēka stāvus stāvokļa, neizmantojot instrumentus, ir iespējams novietot sakabes ierīces stāvoklī, kas nepieciešams pirms savienošanas procedūras. Šī prasība attiecas arī uz bremžu un elektrības līniju savienošanu un atvienošanu.

13.6. Vispārīgas prasības

Lai varētu atļaut automātisko savienošanu, jūgstieņa acij ir jābūt regulējamai vertikāli attiecībā pret sakabes ierīces centra augstumu visos parastos satiksmes un ekspluatācijas apstākļos.

14. TRANSPORTLĪDZEKĻA TIPA GROZĪJUMI UN APSTIPRINĀJUMA ATTIECINĀJUMS UZ CITU

14.1. Par ikvienu transportlīdzekļa tipa grozījumu, kā tas noteikts 2.1.4. punktā, ir jāpaziņo administratīvajam departamentam, kas apstiprināja transportlīdzekļa tipu. Tad departaments var vai nu:

14.1.1. uzskatīt, ka izdarītajiem pārveidojumiem, visticamāk, nebūs ievērojama kaitīga ietekme un ka ierīce joprojām atbilst prasībām, vai

14.1.2. pieprasīt vēl vienu testa ziņojumu no tehniskā dienesta.

14.2. Par apstiprinājumu vai apstiprinājuma noraidījumu, precizējot izdarītos grozījumus, saskaņā ar 12.3. punkta kārtību paziņo līgumslēdzējām pusēm, kuras šos noteikumus piemēro.

14.3. Kompetenta iestāde, kas izsniedz apstiprinājuma attiecinājumu uz citu tipu, piešķir sērijas numuru šādam attiecinājumam un par to paziņo citām 1958. gada nolīguma līgumslēdzējām pusēm, kuras piemēro šos noteikumus, izmantojot paziņojuma veidlapu, kas atbilst šo noteikumu 2. pielikumā pievienotajam paraugam.

15. RAŽOJUMU ATBILSTĪBA

15.1. Katru transportlīdzekli, kas apstiprināts saskaņā ar šiem noteikumiem, izgatavo tā, lai tā atbilstu apstiprinātajam tipam, ievērojot iepriekš 13. punktā izklāstītās prasības.

15.2. Lai pārbaudītu, vai 15.1. punkta prasības ir izpildītas, izdara piemērotas produkcijas pārbaudes.

15.3. Konkrēti, apstiprinājuma turētājs rīkojas šādi:

15.3.1. nodrošina, ka ir procedūras, lai efektīvi uzraudzītu transportlīdzekļu kvalitāti visos aspektos saistībā ar atbilstību iepriekš 13. punktā noteiktajām prasībām;

15.3.2. ir pieejams kontroles aprīkojums, kas vajadzīgs katra apstiprinātā tipa atbilstības pārbaudei;

15.3.3. nodrošina, ka testu rezultātus reģistrē un ka saistītie dokumenti ir pieejami noteiktā laikposmā, ko nosaka saskaņā ar administratīvo iestādi;

15.3.4. analizē visu testu rezultāti, lai pārbaudītu un ar rūpnieciskajai ražošanai atbilstīgām pielaidēm nodrošinātu stabilitāti attiecībā uz ražojumu parametriem;

15.3.5. nodrošina, lai katram ražojuma veidam tiktu izdarīts pietiekams skaits testu saskaņā ar kompetentās iestādes apstiprinātajām procedūrām;

15.3.6. nodrošina, lai jebkurai paraugu vai detaļu ņemšanai, kas liecina par neatbilstību attiecīgajam testa veidam, sekotu cita parauga ņemšana un cits tests. Veic visus pasākumus, kas vajadzīgi, lai atjaunotu attiecīgā ražojuma atbilstību.

15.4. Kompetentā iestāde, kas piešķīrusi tipa apstiprinājumu, jebkurā laikā var pārbaudīt katrai ražošanas vienībai piemērojamo kontroles metožu atbilstību.

15.4.1. Katrā pārbaudē inspektoram uzrāda testu žurnālus un produkcijas apskates protokolus.

15.4.2. Inspektors var izlases veidā ņemt paraugus, ko testēs ražotāja laboratorijā. Paraugu minimālo skaitu var noteikt, ņemot vērā paša ražotāja veikto pārbaužu rezultātus.

15.4.3. Ja kvalitātes līmenis izrādās nepietiekams vai ja šķiet, ka vajag pārbaudīt saskaņā ar 15.4.2. punktu veikto testu ticamību, inspektors atlasa paraugus, kas jānosūta tehniskajam dienestam, kurš ir veicis tipa apstiprinājuma testus.

15.4.4. Šī kompetentā iestāde var veikt jebkuru no šajos noteikumos paredzētajiem testiem.

15.4.5. Parastais kompetentās iestādes apskašu biežums ir vienreiz divos gados. Ja šo apskašu laikā konstatē negatīvus rezultātus, tad kompetentajai iestādei jānodrošina, lai cik iespējams ātri veiktu visus vajadzīgos pasākumus ražojuma atbilstības atjaunošanai.

16. SANKCIJAS PAR RAŽOJUMU NEATBILSTĪBU

16.1. Apstiprinājumu, kas saskaņā ar šiem noteikumiem piešķirts attiecībā uz transportlīdzekļa tipu, var atcelt, ja netiek izpildītas iepriekš 13. punktā noteiktās prasības.

16.2. Ja kāda no 1958. gada nolīguma līgumslēdzējām pusēm, kas piemēro šos noteikumus, atsauc savu agrāk piešķirto apstiprinājumu, tai tūlīt par to jāpaziņo pārējām pusēm, kuras piemēro šos noteikumus, izmantojot tam paziņojuma veidlapu, kas atbilst šo noteikumu II. pielikumā dotajam paraugam.

17. RAŽOŠANAS GALĪGA PĀRTRAUKŠANA

17.1. Ja apstiprinājuma turētājs pilnībā pārtrauc saskaņā ar šiem noteikumiem apstiprinātā transportlīdzekļa tipa ražošanu, viņš par to informē iestādi, kas apstiprinājumu piešķīrusi, savukārt šī iestāde, izmantojot paziņojuma veidlapu, kura atbilst paraugam šo noteikumu II. pielikumā, par to informē citas 1958. gada nolīguma līgumslēdzējās puses, kas piemēro šos noteikumus.

18. PAR APSTIPRINĀJUMA TESTU VEIKŠANU ATBILDĪGO TEHNISKO DIENESTU UN ADMINISTRATĪVO DEPARTAMENTU NOSAUKUMI UN ADRESES

18.1. Nolīguma līgumslēdzējas puses, kuras piemēro šos noteikumus, paziņo Apvienoto Nāciju Organizācijas sekretariātam par apstiprinājuma testu veikšanu atbildīgo tehnisko dienestu un to administratīvo departamentu nosaukumus un adreses, kuri izsniedz apstiprinājumu un kam jāsūta veidlapas, kas apliecina citās valstīs izdota apstiprinājuma izsniegšanu vai attiecināšanu uz citu tipu, vai noraidījumu vai izgatavošanas galīgu pārtraukšanu.

(1) 1 Vācija, 2 Francija, 3 Itālija, 4 Nīderlande, 5 Zviedrija, 6 Beļģija, 7 Ungārija, 8 Čehija, 9 Spānija, 10 Dienvidslāvija, 11 Apvienotā Karaliste, 12 Austrija, 13 Luksemburga, 14 Šveice, 15 (brīvs), 16 Norvēģija, 17 Somija, 18 Dānija, 19 Rumānija, 20 Polija, 21 Portugāle, 22 Krievijas Federācija, 23 Grieķija, 24 (brīvs), 25 Horvātija, 26 Slovēnija, 27 Slovākija, 28 Baltkrievija, 29 Igaunija, 30–36 (brīvs) un 37 Turcija. Nākamos numurus piešķir pārējām valstīm tādā hronoloģiskā secībā, kādā tās ratificē vai pievienojas Nolīgumam par mehānisko transportlīdzekļu aprīkojuma un detaļu apstiprinājuma atzīšanu, un šādi piešķirtos numurus Apvienoto Nāciju Organizācijas ģenerālsekretārs paziņo šā nolīguma valstīm.

(2) Kamēr vienojas par vienotām testa procedūrām, ražotāji sniedz Tehniskajiem dienestiem savas testa procedūras un rezultātus.

(3) 1 Vācija, 2 Francija, 3 Itālija, 4 Nīderlande, 5 Zviedrija, 6 Beļģija, 7 Ungārija, 8 Čehija, 9 Spānija, 10 Dienvidslāvija, 11 Apvienotā Karaliste, 12 Austrija, 13 Luksemburga, 14 Šveice, 15 (brīvs), 16 Norvēģija, 17 Somija, 18 Dānija, 19 Rumānija, 20 Polija, 21 Portugāle, 22 Krievijas Federācija, 23 Grieķija, 24 (brīvs), 25 Horvātija, 26 Slovēnija, 27 Slovākija, 28 Baltkrievija, 29 Igaunija, 30–36 (brīvs) un 37 Turcija. Nākamos numurus piešķir pārējām valstīm tādā hronoloģiskā secībā, kādā tās ratificē vai pievienojas Nolīgumam par mehānisko transportlīdzekļu aprīkojuma un detaļu apstiprinājuma atzīšanu, un šādi piešķirtos numurus Apvienoto Nāciju Organizācijas ģenerālsekretārs paziņo šā nolīguma valstīm.

IV. PIELIKUMS

PRASĪBAS ATTIECĪBĀ UZ TESTIEM UN IZPILDĪJUMU 1/ (1)

(skat. 5.1.10.punktu)

1. ATTĀLUMS CSI IEPRIEKŠĒJĀ STĀVOKĻA ATJAUNOŠANAI

Velkošā transportlīdzekļa/piekabes savienojumu no taisni uz priekšu vērstas pozīcijas vada līkumā, kura ārējais rādiuss ir 12,5 metri, un apstādina to, kad velkošais transportlīdzeklis ir pagriezies 90° leņķī (vēja leņķis). Tad cik ātri vien iespējams transportlīdzekļu savienojuma ātrums jāpalielina līdz ātrumam 30 ± 2 km/h un jāsaglabā tāds līdz testa beigām. CSI pilnībā jāiebīdās pēc 150 metriem no paātrinājuma uzsākšanas brīža (skat. 1. attēls zemāk).

Tests jāveic gan labajā, gan kreisajā virzienā.

1. attēls

Piezīme: Atbilstība šīm prasībām negarantē, ka transportlīdzekļu savienojuma kopējais garums ir likumīgs visos braukšanas apstākļos.

1.2. Tehniskajam dienestam ir jāpārliecinās, vai dažas CSI iebīšanās notiek visu laiku, kamēr velkošais transportlīdzeklis pārvietojas uz priekšu.

2. TRANSPORTLĪDZEKĻU SAVIENOJUMA STABILITĀTE

Attiecībā uz apstiprināšanu I un II sadaļas ietvaros jāmēra stabilitātes veiktspēja, veicot testus uz ceļa šādos apstākļos:

2.1. TESTA APSTĀKĻI

2.1.1. Slogošanas nosacījumi

2.1.1.1. Transportlīdzekļi ir jānoslogo tā, lai masas sadalījums starp asīm būtu tāds, kā to norādījis transportlīdzekļa ražotājs; ja ir norādīti noteikumi par dažādu masu uz asīm, maksimālās masas sadalījumam jābūt tādam, lai masa uz katru no asīm ir proporcionāla maksimālajai pieļaujamajai masai uz katras no asīm.

2.1.1.2. Transportlīdzekļa smaguma centram jāatrodas vismaz 1,7 metru augstumā.

Faktiskie noslogošanas nosacījumi ir jānorāda testa ziņojumā. Transportlīdzekļiem, kuri paredzēti izmantošanai ar smaguma centru zemāk nekā 1,7 metri, pēc apstiprinātājas iestādes ieskatiem testus var veikt ar šādu smaguma centru.

Šādā gadījumā smaguma centra maksimālais augstums ir jānorāda uz informācijas plāksnes, kā tas noteikts 5.1.15. punktā.

2.1.2. Testi jāveic pie tāda ātruma kā paredzēts katram testa tipam.

Ja transportlīdzekļa maksimālais ātrums ir mazāks nekā testam paredzētais ātrums, tests ir jāveic pie transportlīdzekļa maksimālā ātruma.

2.1.3. Ceļam jābūt līdzenam un tā virsmai jānodrošina laba saķere.

2.1.4. Testi jāveic tad, ja nav vēja, kas varētu ietekmēt rezultātus.

2.1.5. Testa sākumā riepām ir jābūt vēsām un ar tādu spiedienu kā to noteicis transportlīdzekļu vai riepu ražotājs noslodzei, kādu faktiski var izturēt stāvoša transportlīdzekļa riteņi; būtībā ir jāizmanto jaunas riepas.

2.1.6. Norādītais izpildījums ir jāiegūst bez pastiprinošām reakcijām, bet atkāpēm no transportlīdzekļa kursa, un bez neparastām vibrācijām vadības un sakabes sistēmās.

2.2. TAISNVIRZIENA STABILITĀTES TESTS

2.2.1. Transportlīdzekļi ir jātestē pie ātruma 85+5/–0 km/h un tiem jāpaliek vienā trajektorijā. Testa laikā ir jābūt iespējamam braukt pa taisnu ceļa posmu, vadītājam stūrēšanu īpaši nekoriģējot.

2.2.2. Taisnvirziena avārijas bremzēšanas tests no ātruma 60 km/h, pilnībā attīstot ātruma samazināšanu vismaz līdz 4 m/s2, nedrīkst izraisīt transportlīdzekļu savienojuma novirzīšanos ārpus 3,5 metru platas joslas.

2.2.3. Ātruma palielināšana no miera stāvokļa uz priekšu vismaz līdz 2 m/s2 nedrīkst izraisīt jebkādu kustību starp transportlīdzekļiem, kas varētu izraisīt grūtības vadītājām kontrolēt transportlīdzekļu savienojumu. (Ja ar transportlīdzekļu savienojumu nevar sasniegt šim testam paredzēto paātrinājumu, tests jāveic ar maksimālo iespējamo paātrinājumu).

2.2.4. Iepriekšminēto testu laikā nedrīkst rasties paliekoša deformācija.

2.3. JOSLAS MAINĪŠANA

2.3.1. Simulēts apdzīšanas manevrs, kā tas norādīts pielikumā, veikts pie pakāpeniski palielināta ātruma līdz 80 km/h, nedrīkst izraisīt grūtības vadītājām kontrolēt transportlīdzekļu savienojumu.

2.3.2. Stūrēšana pie ātruma 20 km/h pārmaiņus no vienas ceļa malas uz otru ceļa malu vismaz trīs reizes, pagriežot stūri cik ātri vien iespējams un cik tālu vien iespējams, nedrīkst radīt saskari starp transportlīdzekļiem vai CSI bojājums (ceļa platums ir 10 metri).

3. LOKVEIDA KUSTĪBA

3.1. Sākot no miera stāvokļa taisnā virzienā transportlīdzekļu savienojumu vada pa līkumu ar 25 m rādiusu ar ātrumu 20 km/h un ar paātrinājumu 2 ± 10 % m/s2. Nedrīkst rasties nekāda kustība starp transportlīdzekļiem, kas varētu izraisīt grūtības vadītājām kontrolēt transportlīdzekļu savienojumu.

Velkošajam transportlīdzeklim un piekabei esot vienmērīgā stāvokli, pagriež tos tā, ka velkošā transportlīdzekļa priekšējā ārmala veic loku ar rādiusu 25 m ar konstantu ātrumu 5 km/h. Mēra loku, kuru veic piekabes pakaļējā ārmala. Šo manevru atkārto pie tiem pašiem apstākļiem, bet ar ātrumu 25 km/h ± 1 km/h.

Šo manevru laikā piekabes pakaļējā ārmala, pārvietojoties ar ātrumu 25 km/h ± 1 km/h, nedrīkst iziet ārpus apļa, kas veikts manevra laikā ar konstantu ātrumu 5 km/h, vairāk nekā par 0,7 m. (skat. 2. attēlu zemāk).

2. attēls

Neviena piekabes daļa nedrīkst iziet ārpus tangentes lokam ar rādiusu 25 m vairāk nekā par 0,5 m tad, kad velkošais transportlīdzeklis pārtrauc apļveida kustību pa tangenti un saglabā ātrumu 25 km/st. Aiz šā punkta piekabei ir jāpārvietojas bez pārmērīgām novirzēm vai bez īpašām stūres iekārtas vibrācijām (skat. 3. attēlu zemāk).

3. attēls

Jebkuram mehāniskam vai kombinētam transportlīdzeklim, kurš atrodas kustībā, jābūt spējīgam pagriezties apļveida līkumā ar ārējo rādiusu 12,5 m un iekšējo rādiusu 5,3 m. Tests jāveic gan labajā, gan kreisajā virzienā. Neviena no transportlīdzekļu savienojuma daļām, kas ieiet aplī pa tangenti, nedrīkst nosegt tangenti vairāk kā par 0,8 m aiz krustošanās punkta (skat. 4. attēlu zemāk).

4. attēls

4. NOGĀZES

Kad novietoti gareniski vienā līnijā un normālā ekspluatācijas stāvoklī:

4.1.1. nedrīkst rasties neparedzēta saskarsme starp vilkšanas iekārtu un velkošo transportlīdzekli vai piekabi, ja transportlīdzekļi ir novietoti relatīvi vertikālā 6°leņķī;

4.1.2. nedrīkst rasties saskarsme starp velkošā transportlīdzekļa un piekabes daļām relatīvi vertikālā 5°leņķī;

4.2. 4.1.1. un 4.1.2. punktos noteiktās prasības var tikt apstiprinātas ar aprēķiniem pēc tehniskā dienesta ieskatiem.

(1) Veicot apstiprināšanu II sadaļas ietvaros, tehniskais dienests var ņemt vērā testus, kas veikti I iedaļas ietvaros.

(2) Tehniskajam dienestam jāņem vērā pārsvarā esošo transportlīdzekļu savienojumu uzstādīšana.